RESOLUCIÓN do 20 de xuño de 2025, da Dirección Xeral de Formación Profesional, pola que se ditan instrucións para o desenvolvemento das ensinanzas básicas de educación para persoas adultas, bacharelato para persoas adultas e ensinanzas non regradas no curso académico 2025/26.
Consellería de Educación, Ciencia, Universidades e Formación Profesional — III. Outras disposicións — 07/07/2025

A Consellería de Educación e Ordenación Universitaria regulou o bacharelato para persoas adultas pola modalidade a distancia por Orde do 26 de abril de 2007, DOG do 8 de maio, establecendo un bacharelato a distancia con titorías telemáticas e un bacharelato a distancia semipresencial, en que o alumnado recibe atención do profesorado a través de titorías presenciais.
Así mesmo, regulou as ensinanzas de bacharelato presencial para persoas adultas pola Orde do 20 de xullo de 2009, DOG do 31 de xullo, pola que se regulan as ensinanzas de bacharelato para persoas adultas pola modalidade presencial na Comunidade Autónoma de Galicia. No artigo 13 desta orde regúlase a mobilidade entre os diversos réximes de bacharelato.
O propósito das ordes citadas é ofrecer unha atención educativa adaptada ás diversas condicións e circunstancias das persoas adultas, achegando a cada persoa a oferta máis axeitada para cursar con éxito os estudos de bacharelato.
O Ministerio da Presidencia estableceu no Real decreto 1203/1999, do 9 de xullo, as normas de funcionamento dos centros educativos con sede en centros penitenciarios.
A Lei orgánica 3/2020, do 29 de decembro, pola que se modifica a Lei orgánica 2/2006, do 3 de maio, de educación, introduciu modificacións na lei educativa, no currículo e na ordenación do bacharelato.
En desenvolvemento normativo posterior, o Real decreto 243/2022, do 5 de abril, polo que se establecen a ordenación e as ensinanzas mínimas do bacharelato, estableceu a ordenación e as ensinanzas mínimas desta etapa. Isto concretouse en Galicia no Decreto 157/2022, do 15 de setembro, polo que se establecen a ordenación e o currículo do bacharelato na Comunidade Autónoma de Galicia e a Orde do 26 de maio de 2023 pola que se desenvolve o antedito decreto e se regula a avaliación nesa etapa educativa. Ademais, ditouse a Orde do 13 de febreiro de 2023 pola que se establece o currículo das materias optativas do bacharelato e se regula a súa oferta e a Orde do 9 de agosto de 2023 pola que se amplía a relación de materias optativas do bacharelato e se establece o seu currículo.
O Decreto 156/2022, do 15 de setembro, polo que se establecen a ordenación e o currículo da educación secundaria obrigatoria na Comunidade Autónoma de Galicia, recolle na disposición adicional cuarta que a consellería con competencias en materia de educación establecerá o currículo destas ensinanzas para persoas adultas.
A Consellería de Educación, Ciencia, Universidades e Formación Profesional desenvolveu e regulou a ordenación xeral das ensinanzas básicas de educación de persoas adultas mediante a Orde do 2 de outubro de 2024, DOG do 25 de outubro, onde se establece a súa organización en dúas etapas, Ensinanzas Iniciais e Educación Secundaria para persoas adultas, e o currículo de cada unha delas.
A Resolución do 5 de xuño de 2025, da Dirección Xeral de Ordenación e Innovación Educativa, pola que se ditan instrucións para o desenvolvemento das ensinanzas de educación infantil, educación primaria, educación secundaria obrigatoria e bacharelato no réxime ordinario no curso académico 2025/26, concreta as instrucións para os centros sostidos con fondos públicos que imparten ensinanzas de réxime ordinario.
Co obxectivo de adaptar as ensinanzas para persoas adultas á normativa citada e unificar criterios de funcionamento nos centros que as imparten no curso 2025/26.
Artigo 1.
Obxecto e ámbito de aplicación
1. Esta resolución ten por obxecto ditar instrucións para o desenvolvemento das ensinanzas para persoas adultas no curso académico 2025/26.
2. Será de aplicación en todos os centros EPA da Comunidade Autónoma de Galicia dependentes da Consellería de Educación, Ciencia, Universidades e Formación Profesional, e nos institutos de educación secundaria autorizados que impartan ensinanzas para persoas adultas.
Artigo 2.
Oferta formativa
Son ensinanzas para persoas adultas as seguintes:
a) Niveis I e II da etapa das ensinanzas iniciais: modalidades presencial e semipresencial.
b) Educación secundaria para persoas adultas: modalidades presencial, semipresencial e a distancia.
c) Bacharelato nas modalidades presencial e a distancia (semipresencial e telemática).
d) Castelán e galego para inmigrantes.
e) Aula Mentor.
f) Outras actividades de carácter non regrado.
Artigo 3.
Requisitos de idade
1. Poderán matricularse nas ensinanzas para persoas adultas todas as persoas maiores de dezaoito anos, ou que os cumpran no ano 2025, e aquelas que teñan cursado ensinanzas para persoas adultas en cursos anteriores.
2. No caso das persoas que se matriculen no segundo cuadrimestre na educación secundaria para persoas adultas, deberán cumprir os dezaoito anos no 2026.
3. Tamén poderán matricularse aquelas persoas maiores de dezaseis anos, ou que os cumpran no ano 2025, que teñan un contrato laboral en vigor ou sexan deportistas de alto rendemento. Calquera destas circunstancias deberá ser acreditada documentalmente á hora de formalizar a matrícula.
4. A dirección do centro correspondente poderá autorizar a matriculación do alumnado interno en réxime pechado nun centro de reeducación de menores baixo a custodia do organismo competente da Xunta de Galicia. Para isto, será necesaria a certificación emitida pola persoa responsable do centro onde o alumnado menor cumpra esas medidas de internamento. No caso do alumnado que sexa internado no transcurso do curso académico, o servizo territorial de Inspección Educativa determinará o modo en que será avaliado este alumnado de forma que non sexa prexudicado pola súa incorporación ao réxime de persoas adultas.
5. A dirección territorial da Consellería de Educación, Ciencia, Universidades e Formación Profesional correspondente poderá autorizar, logo de informe do servizo territorial de Inspección Educativa, a matriculación do alumnado maior de dezaseis anos, ou que os cumpra no ano 2025, nos seguintes casos:
a) Alumnado que estea en posesión do título de bacharel e desexe adquirir outra modalidade ou vía.
b) Alumnado que curse simultaneamente ensinanzas profesionais de música ou de danza.
c) Alumnado que curse simultaneamente ensinanzas profesionais de grao medio de artes plásticas e deseño.
d) Alumnado que curse simultaneamente un ciclo formativo de grao medio.
e) Alumnado que non estivese escolarizado no sistema educativo español.
f) Cando concorran circunstancias que lle impidan ao alumnado acudir aos centros educativos ordinarios e que estean debidamente acreditadas (cargas familiares, vítimas de violencia, mulleres embarazadas ou menores en situación de risco e desamparo).
g) Alumnado ao que lle sexa de aplicación o establecido no artigo 62.4.f) da Orde do 8 de setembro de 2021 pola que se desenvolve o Decreto 229/2011, do 7 de decembro, polo que se regula a atención á diversidade do alumnado dos centros docentes da Comunidade Autónoma de Galicia en que se imparten as ensinanzas establecidas na Lei orgánica 2/2006, do 3 de maio, de educación.
h) Alumnado ao que lle sexa de aplicación o establecido no artigo 4.5 da Orde do 26 de maio de 2023 pola que se desenvolve o Decreto 157/2022, do 15 de setembro, polo que se establecen a ordenación e o currículo do bacharelato na Comunidade Autónoma de Galicia e se regula a avaliación nesa etapa educativa.
Artigo 4.
Actividades lectivas
1. Ao abeiro da Orde do 8 de maio de 2025 pola que se aproba o calendario escolar para o curso 2025/26 nos centros docentes sustentados con fondos públicos na Comunidade Autónoma de Galicia, as actividades lectivas realizaranse desde o 8 de setembro de 2025 ata o 19 de xuño de 2026.
8. No segundo curso de bacharelato a impartición efectiva das clases rematará de acordo coas datas previstas da Proba de Acceso á Universidade.
Artigo 5.
Horario das ensinanzas para persoas adultas
1. As ensinanzas para persoas adultas impartiranse, con carácter xeral, entre as dezasete e as vinte e dúas horas trinta minutos, de luns a venres. Dentro deste período de horario máximo, o centro establecerá o seu propio horario lectivo e, cando menos, un período de descanso, que non será inferior aos quince minutos e que se situará entre dous períodos lectivos.
2. No caso do bacharelato a distancia, as titorías lectivas impartiranse entre as dezaoito trinta horas e as vinte e tres horas, de luns a venres.
3. A persoa responsable da dirección territorial da Consellería de Educación, Ciencia, Universidades e Formación Profesional poderá autorizar, logo de informe do servizo territorial de Inspección Educativa, cambios no horario sinalado nos puntos anteriores cando as circunstancias organizativas do centro ou as necesidades do alumnado así o aconsellen.
4. No caso de contar con máis dun grupo por nivel nas modalidades semipresencial e a distancia, establecerase un horario de titorías na quenda de mañá e outro de tarde, co fin de que cada alumna ou alumno poida inscribirse no grupo que mellor se adapte ás súas posibilidades.
5. Para favorecer a conciliación da vida laboral coa vida familiar e racionalizar na medida do posible o horario do alumnado, o centro poderá concentrar como máximo na mesma xornada dous períodos lectivos da mesma materia.
6. Os períodos lectivos nas ensinanzas para persoas adultas terán unha duración mínima de 45 minutos.
Artigo 6.
Matriculación
1. O día 1 de setembro de 2025 abrirase o prazo de matriculación para as ensinanzas iniciais de persoas adultas, que permanecerá aberto durante todo o curso.
2. Cando a persoa non acredite estudos que poidan ser obxecto de validación, a adscrición desta a unha etapa, nivel ou módulo realizarase mediante o procedemento de valoración inicial das aprendizaxes conforme o artigo 14 desta resolución.
Artigo 7.
Distribución horaria
1. Nas modalidades presencial e semipresencial, o horario das ensinanzas iniciais comprenderá os períodos lectivos semanais que figuran no anexo III.
2. Co fin de que o alumnado das ensinanzas iniciais acade as destrezas de lecto-escritura, razoamento matemático e cálculo, o número de sesións establecido para cada ámbito poderase adaptar ás necesidades educativas que presente ese alumnado, logo de autorización do servizo territorial de Inspección Educativa, sempre que se respecte a duración global establecida.
Artigo 8.
Prazo de matrícula na modalidade presencial
1. Prazo de matrícula:
• Entre o 1 e o 8 de setembro de 2025 para o primeiro cuadrimestre.
• Entre o 8 e o 16 de xaneiro de 2026 para alumnado de nova incorporación ao centro no segundo cuadrimestre.
2. Nos centros EPA situados en institucións penitenciarias, alegando causa xustificada, poderá incorporarse alumnado novo á educación secundaria para persoas adultas en datas posteriores ás establecidas anteriormente.
Artigo 9.
Prazo de matrícula nas modalidades semipresencial e a distancia
A inscrición para acceder a calquera dos módulos das ensinanzas de educación secundaria para persoas adultas na modalidade semipresencial e a distancia realizarase nos seguintes prazos:
• Para o primeiro cuadrimestre, desde o 1 de setembro de 2025 ata o 16 de xaneiro de 2026.
• Para o segundo cuadrimestre, desde o 2 de febreiro ata o 24 de abril de 2026.
Artigo 10.
Número mínimo de alumnas e alumnos por grupo
Con carácter xeral, non se poderán establecer grupos con menos de dez alumnas e alumnos. Cando o número de alumnado matriculado nun grupo fose menor de dez, a dirección do centro solicitará autorización á dirección territorial que corresponda para a súa posta en marcha, se procede.
Artigo 11.
Criterios de preferencia
No caso de que o número de persoas solicitantes supere as prazas ofertadas polo centro, aplicaranse os seguintes criterios de preferencia:
a) Continuar estudos no propio centro.
b) Proceder das ensinanzas de adultos doutros centros.
c) Ter estado máis tempo desescolarizado.
d) Matricularse de todos os ámbitos dun módulo.
e) Ser deportista de alto rendemento.
f) Menor renda persoal do alumno con ingresos ou renda
per capita
da unidade familiar a que se pertenza.
Dentro de cada grupo, terá preferencia o alumnado que presente discapacidade igual ou superior ao 33 %.
Artigo 12.
Comprobación de datos
1. Para tramitar este procedemento consultaranse automaticamente os datos incluídos nos seguintes documentos en poder da Administración actuante ou elaborados polas administracións públicas, agás que a persoa interesada se opoña á súa consulta:
a) DNI ou NIE da persoa solicitante e, se procede, do resto dos membros computables da unidade familiar.
2. Consultaranse, ademais, os seguintes datos cando a persoa interesada faga constar na solicitude que lle é de aplicación a circunstancia que acredita o documento correspondente, agás que a persoa interesada se opoña á súa consulta:
a) Historial académico dos estudos cursados en centros dependentes da Consellería de Educación, Ciencia, Universidades e Formación Profesional.
b) Declaración do imposto sobre a renda das persoas físicas ou certificado tributario de imputacións do exercicio fiscal do ano anterior.
c) Certificado de discapacidade da persoa solicitante expedido pola Administración autonómica.
3. No caso de que as persoas interesadas se opoñan á consulta, deberán indicalo no recadro correspondente habilitado no formulario de solicitude e no de comprobación de datos dos membros computables da unidade familiar, e achegar a documentación correspondente.
4. Excepcionalmente, no caso de que algunha circunstancia imposibilite a obtención dos citados datos, poderáselles solicitar ás persoas interesadas que presenten os documentos correspondentes.
Artigo 13.
Equivalencias e validacións
1. Cando a persoa que accede a esta oferta educativa acredite estudos realizados ou ámbitos superados nas probas para a obtención do título de graduado en educación secundaria obrigatoria, poderá acollerse ás equivalencias recollidas nos anexos V a XVII desta resolución.
2. O alumnado procedente da ESO que cursara estudos dese nivel con anterioridade á entrada en vigor da Lei 2/2006 e que teña algunhas materias pendentes, considerarase que ten o curso superado se foi promovido ao seguinte. En caso contrario aplicaráselle o establecido nos anexos V a XVII desta resolución.
3. Cando, en aplicación dos cadros de equivalencias recollidos nos anexos V a XVII, unha persoa teña dereito á validación do módulo IV de todos os ámbitos da educación secundaria para persoas adultas e nunca fose proposta para título, deberá matricularse e superar, como mínimo, o módulo IV dun ámbito.
4. Das validacións e das exencións nos ámbitos deixarase constancia no expediente académico mediante unha dilixencia.
Artigo 14.
Valoración inicial das aprendizaxes (VIA)
1. Para as persoas que non acrediten estudos que poidan ser obxecto de validación e desexen matricularse na educación básica para persoas adultas por primeira vez, os centros efectuarán con carácter preceptivo unha valoración inicial das aprendizaxes co obxectivo de adscribilas ao módulo adecuado en cada ámbito de coñecemento.
2. Tamén poderán solicitar a valoración inicial das súas aprendizaxes aquelas persoas que teñan interrompido os seus estudos durante cando menos un curso académico e poidan acreditar nova formación.
3. Do día 8 ao 12 de setembro de 2025 e do día 19 ao 23 de xaneiro de 2026, realizaranse nos centros EPA e nos IES autorizados as probas de valoración inicial. Cando fóra das datas establecidas sexa necesario realizar a valoración inicial, a xefatura de estudos establecerá unha nova data ou datas para realizala.
Artigo 15.
Actividades lectivas
1. A impartición efectiva das clases do primeiro cuadrimestre realizarase desde o 15 de setembro de 2025 ata a primeira semana de febreiro de 2026 incluída, e do segundo cuadrimestre desde a segunda semana de febreiro ata o 19 de xuño de 2026.
2. Con carácter xeral, na modalidade presencial impartiranse as ensinanzas dos módulos I e III no primeiro cuadrimestre e os módulos II e IV no segundo. Excepcionalmente, e con autorización da dirección territorial, logo de informe favorable do servizo territorial de Inspección Educativa, os centros que dispoñan de recursos poderán optar por impartir de maneira simultánea os catro módulos de cada ámbito de coñecemento.
3. Na modalidade a distancia ofertaranse de forma simultánea todos os módulos dos tres ámbitos da educación secundaria organizados por cuadrimestres.
4. Na modalidade semipresencial poderanse ofertar de forma simultánea todos os módulos dos tres ámbitos da educación secundaria organizados por cuadrimestres.
5. Nas modalidades presencial e semipresencial a distribución horaria semanal será a que se recolle no anexo III desta resolución.
Artigo 16.
Recursos didácticos na modalidade a distancia
1. O alumnado matriculado no IES San Clemente contará para o desenvolvemento do seu proceso de aprendizaxe cunha atención titorial telemática a través da plataforma educativa http://www.iessanclemente.net/
2. Tendo en conta as características específicas desta modalidade, e para facilitar que o alumnado acade os obxectivos establecidos, o profesorado aproveitará o potencial que ofrecen as tecnoloxías da información e da comunicación mediante diferentes accións, como a elaboración de documentos interactivos, a publicación de vídeotitoriais e clases gravadas, o uso do foro da plataforma virtual e a presentación de ligazóns de interese para o alumnado.
Artigo 17.
Avaliación
1. As probas de avaliación na modalidade a distancia realizaranse presencialmente no IES San Clemente de Santiago de Compostela. Excepcionalmente, cando as circunstancias así o aconsellen, estas probas poderán realizarse noutras localidades. Para este fin, a Dirección Xeral de Formación Profesional, poderá designar centros colaboradores nas catro provincias da comunidade autónoma.
Neste suposto, os centros EPA e os IES autorizados a impartir ensinanzas para persoas adultas poñerán á disposición dese alumnado os espazos necesarios. A vixilancia da realización das probas escritas será realizada polo profesorado do IES San Clemente, que se desprazará para este efecto ata os centros correspondentes.
2. Para establecer a cualificación do ámbito de comunicación cando interveñan dous profesores ou profesoras, realizarase a media ponderada dos dous submódulos integrados nel, de xeito que o submódulo de lingua estranxeira nunca teña unha valoración superior ao 30 % da cualificación do módulo correspondente.
3. Cando o ámbito científico-tecnolóxico sexa impartido por dous docentes, a cualificación deste será a media ponderada das dúas cualificacións, establecida proporcionalmente en función da carga lectiva impartida por cada un deles.
4. As sesións de avaliación final ordinaria dos módulos impartidos no primeiro cuadrimestre terán lugar na primeira quincena de febreiro, e a partir do 8 de xuño de 2026 no caso dos módulos do segundo cuadrimestre.
5. O alumnado que supere os catro módulos de cada ámbito de coñecemento no mes de febreiro será proposto para o título de graduada ou graduado en educación secundaria con anterioridade ao 1 de marzo.
6. As probas extraordinarias correspondentes aos módulos impartidos no primeiro cuadrimestre realizaranse antes de rematar o mes de maio de 2026, e as correspondentes ao segundo cuadrimestre terán lugar os días 17, 18 e 19 de xuño.
7. As sesións de avaliación final extraordinarias correspondentes aos módulos impartidos no primeiro cuadrimestre realizaranse antes de rematar o mes de maio de 2026, e a partir do 19 de xuño de 2026 no caso dos módulos do segundo cuadrimestre.
8. No caso do alumnado dos centros EPA localizados nos centros penitenciarios que sexa trasladado de centro unha vez finalizado o primeiro cuadrimestre sen ter realizado a correspondente avaliación extraordinaria, o centro de orixe enviará as probas que se realizarán no novo centro supervisadas polo seu profesorado. Estas probas serán devoltas ao centro de orixe para poder ser corrixidas e completar o proceso de avaliación deste alumnado.
9. No caso de concorreren circunstancias excepcionais que xustifiquen a modificación do calendario de avaliación establecido, a dirección territorial correspondente poderá autorizar o cambio de datas.
10. Os módulos superados de cada ámbito da educación secundaria para persoas adultas non poderán volver ser avaliados.
Artigo 18.
Matrícula condicionada
1. O alumnado que sexa avaliado negativamente na avaliación final ordinaria do primeiro cuadrimestre nalgún ou todos os ámbitos cursados, durante o segundo cuadrimestre poderá matricularse do módulo seguinte deses ámbitos de maneira condicional, sempre que siga escolarizado no mesmo centro. Nestes casos recibirá atención educativa do módulo non superado mediante os mecanismos que estableza o centro.
2. No caso de cambiar de centro, a dirección territorial da Consellería de Educación, Ciencia, Universidades e Formación Profesional poderá autorizar a matriculación no módulo seguinte de xeito condicional, cando este cambio estea motivado por causas de forza maior debidamente acreditadas. Para estes efectos este alumnado deberá realizar a avaliación extraordinaria correspondente aos ámbitos non superados no primeiro cuadrimestre no centro de destino.
3. Analogamente, o alumnado ao cal unicamente lle falten para titular ámbitos dos módulos III e IV poderá matricularse de forma condicional nos dous módulos do mesmo ámbito de coñecemento. En todo caso, terá que superar ou obter a promoción no módulo III do ámbito para poder ser avaliado do módulo IV deste.
4. Cando este alumnado supere algún módulo na avaliación extraordinaria do mes de maio ou sexa promovido ao módulo seguinte, poderá ser avaliado no mes de xuño do módulo en que foi matriculado de maneira condicional. En caso contrario, este módulo será cualificado como pendente «P».
5. Cando unha alumna ou alumno curse estas ensinanzas nun centro en que se impartan simultaneamente os catro módulos da educación secundaria e non supere o módulo que cursou no primeiro cuadrimestre, poderá volver matricularse deste no segundo cuadrimestre, sempre que renuncie á avaliación extraordinaria de maio.
6. Agás nos casos contemplados nos puntos 1, 2 e 3 deste artigo, o alumnado non poderá estar matriculado simultaneamente no mesmo cuadrimestre en dous módulos dun mesmo ámbito.
7. As alumnas e os alumnos que teñen superado o módulo I ou o módulo III da educación secundaria para persoas adultas e estean matriculados en centros onde non se imparten todos os módulos simultaneamente poderán matricularse e asistir ás actividades lectivas outra vez nestes módulos no primeiro cuadrimestre, sempre e cando a dispoñibilidade de prazas do centro o permita. En todo caso, os módulos xa superados non poden ser avaliados novamente.
Artigo 19.
Cambio de centro e modalidade
O alumnado poderá cambiar de centro e modalidade de ensinanza nas seguintes condicións:
a) Unha vez rematado o cuadrimestre e previa solicitude á dirección do centro en que estea matriculado nese momento, o alumnado poderá cambiar de modalidade ou de centro para o cuadrimestre seguinte a aquel en que está escolarizado.
b) Con carácter excepcional, durante a escolarización de cada módulo cuadrimestral, a dirección do centro poderá autorizar o cambio de modalidade ou de centro, logo de escrito da persoa interesada en que aduza as razóns persoais ou profesionais que o xustifiquen.
c) Cando o cambio de modalidade ou centro supoña optar a unha praza da modalidade presencial, ese cambio estará supeditado á existencia de prazas dispoñibles.
Artigo 20.
Compatibilidade entre modalidades
O alumnado ao que non lle sexa posible asistir a todas as xornadas lectivas dos ámbitos nos que estea matriculado, por razóns da organización do horario do centro ou por razóns persoais debidamente xustificadas, poderá solicitar a matrícula simultánea nas modalidades presencial e semipresencial en ámbitos de coñecemento diferentes e no mesmo centro. A dirección do centro poderá autorizar con carácter excepcional esta matrícula, se procede.
Artigo 21.
Matrícula simultánea coa modalidade a distancia
1. Poderá solicitar matrícula simultánea coa modalidade a distancia no IES San Clemente o alumnado de educación secundaria para persoas adultas naqueles casos en que o seu centro non imparta todos os módulos necesarios para continuar o seu itinerario formativo.
Este alumnado realizará o seguimento da actividade lectiva do ámbito correspondente da mesma maneira ca o resto do alumnado do IES San Clemente, relacionarase co seu profesorado polos procedementos nel establecidos e realizará as probas escritas de avaliación da mesma maneira e no mesmo lugar ca o resto do alumnado deste centro.
2. As persoas interesadas terán que solicitar a autorización correspondente á dirección do seu centro, que a remitirá ao servizo territorial de Inspección Educativa. Previo informe deste, a dirección territorial da Coruña da Consellería de Educación, Ciencia, Universidades e Formación Profesional poderá autorizar a matrícula, se procede.
3. Unha vez recibida a autorización, para formalizar a matrícula na educación secundaria a distancia no IES San Clemente, seguirase o seguinte procedemento:
a) Como requisito previo, o alumnado solicitará no seu centro a matrícula de todos os ámbitos que desexe cursar, incluído aquel para o que solicite matrícula simultánea no IES San Clemente.
b) A dirección do centro de referencia remitirá á dirección do IES San Clemente a relación do alumnado que, estando matriculado no seu centro, non poida recibir atención lectiva por non impartirse nel o ámbito correspondente. Esa relación incluirá o nome do centro, os datos persoais do alumnado e o ámbito ou ámbitos en que deba ser atendido no IES San Clemente.
c) A dirección do IES San Clemente dará de alta ese alumnado como usuario da súa aula virtual e elaborará a listaxe do alumnado que se atopa nesas condicións en cada un dos ámbitos, con indicación do seu centro de procedencia.
d) Para rexistrar as cualificacións obtidas polo alumnado dos diferentes centros na aplicación de xestión XADE, a dirección de cada un dos centros dará de alta á xefa de estudos do IES San Clemente como profesora autorizada para rexistrar as cualificacións correspondentes. O Servizo de Ensinanzas de Réxime Especial e Aprendizaxe Permanente enviará aos centros implicados as instrucións técnicas precisas para formalizar a alta mencionada neste punto.
e) As actas coas cualificacións dese alumnado serán imprimidas e asinadas pola dirección do centro de procedencia.
Artigo 22.
Profesorado
1. Con carácter xeral, cada ámbito de coñecemento será impartido por unha única ou único docente, pertencente ao departamento didáctico dalgunha das materias que forman parte do ámbito, conforme a disposición adicional cuarta do Decreto 156/2022, do 15 de setembro.
2. O ámbito de comunicación, cando non exista un docente que poida impartir os contidos correspondentes ás tres linguas incluídas nel, poderá ser impartido por dous docentes. Un deles impartirá os contidos correspondentes ás linguas galega e castelá, e o outro os correspondentes á lingua estranxeira.
3. Cando na adscrición do persoal docente ao ámbito científico-tecnolóxico existan dificultades para a elaboración dos horarios do centro polo feito de asignar oito períodos lectivos semanais a un único docente, o centro poderá solicitar que ese ámbito sexa impartido por dous docentes á dirección territorial, que resolverá segundo proceda, logo do informe do servizo territorial de Inspección Educativa. Esta adscrición non suporá a distribución dos contidos do ámbito polas especialidades dos docentes que o vaian impartir.
4. Para impartir o módulo I e o módulo II de cada ámbito de coñecemento terá prioridade o persoal docente do corpo de mestres que viña impartindo ensinanzas de educación secundaria para persoas adultas. No caso de que máis dun mestre opte por impartir as ensinanzas de educación secundaria para persoas adultas, será de aplicación o establecido na normativa vixente en materia de adscrición.
5. O persoal docente do corpo de catedráticos e profesores de ensinanza secundaria poderá impartir todos os módulos dos ámbitos de coñecemento, de acordo coa atribución de especialidades do anexo IV da presente resolución.
6. Cando nos centros EPA situados en institucións penitenciarias se deixe de impartir algún ámbito por non dispor de persoal docente, a dirección territorial que corresponda poderá establecer que o persoal docente do centro EPA máis próximo realice parte do seu horario no centro EPA en institucións penitenciarias.
7. A dirección do centro EPA poderá asignar a todo o persoal docente con dispoñibilidade horaria períodos lectivos para a atención do alumnado matriculado no centro que acode a institucións da contorna acollidas a convenios de colaboración coa Consellería de Educación, Ciencia, Universidades e Formación Profesional.
8. Para o seguimento do alumnado e a coordinación das titorías semipresenciais ou a distancia, as direccións dos centros, por proposta da xefatura de estudos, nomearán entre o profesorado con docencia na modalidade de educación semipresencial ou a distancia unha persoa coordinadora que poderá ter unha dedicación horaria semanal de ata tres horas.
9. O profesorado que vaia impartir por primeira vez ensinanzas de educación secundaria para persoas adultas deberá asistir ás actividades de formación que se establezan para o efecto.
10. As direccións dos centros quedan autorizadas para introduciren as modificacións oportunas nos horarios do profesorado a partir do día 8 de xuño de 2026, asignando tarefas da súa responsabilidade, dando prioridade á realización de actividades de apoio, de reforzo e de recuperación para o alumnado con ámbitos sen superar e de preparación das probas extraordinarias, de xeito que o profesorado desenvolverá en todo momento e ata a finalización das actividades lectivas o horario que lle corresponde conforme a normativa vixente.
11. O período comprendido entre o día 22 de xuño e o 30 de xuño de 2026, ambos inclusive, será dedicado polo profesorado, entre outras actividades, a elaborar as actas de avaliación, os informes individualizados, os consellos orientadores e os documentos de avaliación que correspondan, a entrega de cualificacións, a atención a reclamacións e cantas outras actividades estean relacionadas co final de curso. Todo o profesorado dos centros públicos permanecerá no centro ata o día 30 de xuño de 2026, inclusive. Nese período de tempo, a dirección adaptará o horario do profesorado de acordo coas actividades programadas. En todo caso, a adaptación do horario do profesorado non poderá supor variación do número global de horas semanais de permanencia no centro previsto no horario lectivo de cada profesora ou profesor.
Artigo 23.
Reclamacións
O procedemento de revisión e reclamación axustarase ao disposto na Orde do 26 de maio de 2023 pola que se desenvolve o Decreto 156/2022, do 15 de setembro, polo que se establecen a ordenación e o currículo da educación secundaria obrigatoria na Comunidade Autónoma de Galicia e se regula a avaliación nesa etapa educativa.
Artigo 24.
Lugar e prazo de matrícula
1. Abrirase o prazo de matrícula do 1 ao 19 de setembro de 2025.
2. O alumnado que remate estudos de educación secundaria para persoas adultas no mes de febreiro poderá realizar a matrícula do 9 ao 20 dese mesmo mes.
3. No bacharelato a distancia, a dirección do centro poderá autorizar ata o 24 de abril de 2026 a matrícula fóra de prazo nos seguintes casos:
a) Cando a alumna ou o alumno acredite documentalmente un cambio na súa situación laboral que lle impida continuar os estudos con regularidade.
b) En caso de enfermidade prolongada acreditada.
c) Por outras circunstancias acreditadas que lle impidan continuar os estudos a través da oferta educativa ordinaria ou presencial de adultos.
4. O alumnado que desexe cursar o bacharelato a distancia telemática solicitará a matrícula a través a plataforma en liña https://matricula.iessanclemente.net habilitada para estes efectos.
5. O alumnado matriculado no bacharelato a distancia será considerado oficial para todos os efectos, polo que terá dereito de acceso aos servizos e ás instalacións do centro e quedará suxeito a todas as súas normas de funcionamento, así como, no caso de teren menos de vinte e oito anos, ao aboamento do seguro escolar obrigatorio.
Artigo 25.
Condicións de matriculación
1. Poderán matricularse nas ensinanzas de primeiro de bacharelato as persoas que cumpran algún dos seguintes requisitos:
a) Estar en posesión do título de graduada ou graduado en educación secundaria obrigatoria.
b) Estar en posesión do título de técnica ou técnico de formación profesional, correspondente á formación profesional de grao medio.
c) Estar en posesión do título de técnica superior ou técnico superior de formación profesional.
d) Estar en posesión do título de técnica ou técnico de artes plásticas e deseño de grao medio.
e) Estar en posesión do título de técnica superior ou técnico superior de artes plásticas e deseño.
f) Estar en posesión do título de técnica deportiva ou técnico deportivo de grao medio de réxime especial.
g) Estar en posesión do título de técnica deportiva superior ou técnico deportivo superior de réxime especial.
h) Ter aprobado o segundo curso do bacharelato unificado e polivalente (BUP) ou ter, como máximo, dúas materias non superadas no conxunto dos dous cursos.
i) Posuír o título de técnico auxiliar de formación profesional de primeiro grao.
j) Ter superados os estudos do primeiro ciclo do Programa Experimental de Reforma das Ensinanzas Medias (REM).
k) Ter superados os cursos comúns dos estudos de Artes Aplicadas e Oficios Artísticos.
l) Ter superados outros estudos declarados equivalentes aos citados anteriormente.
2. Poderán matricularse nas ensinanzas de segundo de bacharelato as persoas procedentes de réximes de ensinanzas extinguidos que cumpran algún dos requisitos académicos seguintes:
a) Ter superado o terceiro curso do bacharelato unificado e polivalente (BUP) e título de bacharel. O alumnado nestas condicións poderá matricularse en calquera modalidade de bacharelato, independentemente da modalidade pola que cursou terceiro de BUP.
b) Ter superado terceiro curso de formación profesional de segundo grao (réxime de ensinanzas especializadas).
c) Ter superado segundo curso de formación profesional de segundo grao (réxime xeral).
d) Ter superado primeiro curso dunha modalidade de bacharelato experimental.
e) Ter superada a segunda especialidade ou título de graduado en Artes Aplicadas e Oficios Artísticos.
3. O alumnado que se incorpore ao bacharelato para persoas adultas con materias superadas do bacharelato ordinario conservará a cualificación positiva destas no réxime de persoas adultas. Se o alumno ou alumna repetiu curso completo polo réxime ordinario, só se terán en conta as materias superadas no último ano académico en que realizou ese curso.
4. O alumnado que curse por primeira vez bacharelato para persoas adultas e non cursase previamente bacharelato polo réxime ordinario, non se poderá matricular simultaneamente nas materias con continuidade curricular que figuran no anexo III do Decreto 157/2022, do 15 de setembro.
5. O alumnado que cursou e superou materias de Bacharelato de acordo co establecido no Decreto 231/2002, do 6 de xuño, no Decreto 126/2008, do 19 de xuño, ou no Decreto 86/2015, do 25 de xuño, adaptará a súa matrícula á estrutura e currículo definidos polo Decreto 157/2022, do 15 de setembro.
6. Porén, se se mantén na mesma modalidade, o alumnado que cursou e superou o primeiro curso de Bacharelato completo de acordo co establecido no Decreto 126/2008, do 19 de xuño, ou co Decreto 86/2015, do 25 de xuño, incorporarase ao segundo curso de acordo coa estrutura e co currículo establecidos no Decreto 157/2022, do 15 de setembro.
Artigo 26.
Continuidade entre materias
1. Nas materias de opción do bloque de materias de modalidade e nas materias optativas de segundo curso, o alumnado poderá matricularse da materia de segundo sen cursar a correspondente materia de primeiro curso, sempre que o profesorado que a imparta considere que a alumna ou o alumno reúne as condicións necesarias para poder seguir con aproveitamento a materia de segundo curso. En caso contrario, deberase cursar a materia de primeiro curso.
2. A decisión de que a alumna ou o alumno reúne as condicións para poder seguir con aproveitamento a materia de segundo curso deberá adoptarse segundo criterios obxectivos e avaliables, de maneira que sexa posible acreditar tal condición. O departamento didáctico correspondente poderá realizar unha proba.
3. A data límite para a realización desta acreditación será antes do inicio das actividades lectivas. Desta circunstancia deixarase constancia mediante unha dilixencia no historial académico, no expediente académico e, de ser o caso, por medio de observación no informe persoal por traslado.
4. Nas materias de opción do bloque de materias de modalidade e nas materias optativas, cando non se opte por matricular o alumnado da correspondente materia de primeiro de bacharelato, ten que incluírse a devandita dilixencia en XADE, no punto de Dilixencias/Observacións.
5. En calquera caso, ao remate do segundo curso de bacharelato e, para efectos de titulación, o alumnado deberá ter en conta o establecido no artigo 28.2 desta resolución.
Artigo 27.
Cambio do idioma da materia Lingua Estranxeira
1. O alumnado que no segundo curso de bacharelato desexe cambiar o idioma da materia Lingua Estranxeira II poderá facelo coa autorización da dirección do centro e sempre que curse simultaneamente a materia de primeiro curso. Esta solicitude realizarase no momento da matrícula e, en calquera caso, antes do inicio das actividades lectivas.
2. Será requisito indispensable a superación previa da materia do primeiro curso para poder ser avaliada ou avaliado na materia de segundo.
Artigo 28.
Cambio de modalidade ou vía
1. O alumnado poderá solicitar á dirección do centro o cambio de modalidade ou vía cando formalice a matrícula. Excepcionalmente, poderá solicitar á dirección do centro o cambio de modalidade no prazo dun mes logo da formalización da matrícula.
2. Para estar en condicións de titulación o alumnado deberá ter cursadas e superadas:
a) Todas as materias comúns.
b) Todas as materias específicas da nova modalidade ou vía, das cales unha obrigatoria e dúas de opción serán de primeiro e unha obrigatoria e dúas de opción serán de segundo.
c) Dúas materias optativas, unha de primeiro e outra de segundo.
3. Non se terán en conta para o cómputo da media de bacharelato as materias específicas da modalidade ou vía que abandone que non formen parte das materias requiridas para os efectos de titulación.
4. Dos cambios de modalidade ou vía deixarase constancia no expediente académico mediante unha dilixencia.
Artigo 29.
Matrícula simultánea na modalidade a distancia telemática
1. Poderá solicitar matrícula simultánea na modalidade a distancia telemática no IES San Clemente o alumnado de bacharelato matriculado no réxime para persoas adultas que desexe cursar algunha materia específica de modalidade que non se imparta no seu centro sempre que se cumpran as seguintes condicións:
a) Que o centro de referencia estea autorizado para impartir a modalidade ou vía á que corresponde a materia.
b) Que a materia específica de modalidade se curse como tal, en ningún caso se se cursa como materia optativa.
2. Igualmente poderá solicitar matrícula simultánea na modalidade a distancia telemática no IES San Clemente o alumnado de bacharelato do réxime ordinario que desexe cursar algunha materia específica de modalidade que non se imparta no seu centro sempre que se cumpran as condicións e prazos establecidos no punto 2 do punto vixésimo primeiro da Resolución do 5 de xuño de 2025, da Dirección Xeral de Ordenación e Innovación Educativa, pola que se ditan instrucións para o desenvolvemento das ensinanzas de educación infantil, educación primaria, educación secundaria obrigatoria e bacharelato no réxime ordinario no curso académico 2025/26.
3. As persoas interesadas terán que solicitar a autorización correspondente á dirección do seu centro, que a remitirá ao servizo territorial de Inspección Educativa. Logo de informe deste, a Dirección Territorial da Coruña da Consellería de Educación, Ciencia, Universidades e Formación Profesional poderá autorizar a matrícula, se procede.
4. Unha vez recibida a autorización, para formalizar a matrícula no bacharelato a distancia telemática no IES San Clemente, seguirase o seguinte procedemento:
a) Como requisito previo, o alumnado solicitará no seu centro a matrícula de todas as materias que desexe cursar, incluída a materia ou materias para as que solicite matrícula simultánea no IES San Clemente.
b) A dirección do centro de referencia enviará á dirección do IES San Clemente a relación do alumnado que, estando matriculado no seu centro, non poida recibir atención lectiva por non impartirse nel a materia correspondente. Esa relación incluirá o nome do centro, os datos persoais do alumnado e a materia ou materias nas que deba ser atendido no IES San Clemente.
c) A dirección do IES San Clemente dará de alta ese alumnado como usuario da súa aula virtual e elaborará a listaxe do alumnado que se atopa nesas condicións en cada unha das materias, con indicación do seu centro de procedencia.
d) Para rexistrar as cualificacións obtidas polo alumnado dos diferentes centros na aplicación de xestión XADE, a dirección de cada un dos centros dará de alta á xefa de estudos do IES San Clemente como profesora autorizada para rexistrar as cualificacións correspondentes. O Servizo de Ensinanzas de Réxime Especial e Aprendizaxe Permanente enviará aos centros implicados as instrucións técnicas precisas para formalizar a alta mencionada neste punto.
e) As actas coas cualificacións dese alumnado serán imprimidas e asinadas pola dirección do centro de procedencia.
5. Este alumnado realizará o seguimento da actividade lectiva da materia correspondente da mesma maneira ca o resto do alumnado do IES San Clemente, relacionarase co seu profesorado polos procedementos nel establecidos e realizará as probas escritas de avaliación da mesma maneira e no mesmo lugar ca o resto do alumnado deste centro.
Artigo 30.
Traslado provisional de matrícula para cursar bacharelato a distancia telemática
1. As persoas ás que lles sexa de aplicación o establecido no artigo 62.4.f) da Orde do 8 de setembro de 2021 poderán solicitar o traslado provisional de matrícula ao IES San Clemente, mantendo a praza educativa no centro de procedencia, mediante o seguinte procedemento:
a) As persoas interesadas deberán solicitar a autorización correspondente á dirección do centro educativo en que estean matriculadas, xunto co correspondente informe dos servizos sanitarios en que conste a conveniencia desta medida, así como, cando menos, a previsión aproximada do tempo de aplicación desta.
b) A dirección do centro remitirá ao servizo territorial de Inspección Educativa a solicitude, acompañada de informe acreditativo de que non existe dispoñibilidade de profesorado do propio centro para desenvolver esta atención educativa.
c) O servizo territorial de inspección educativa correspondente analizará os horarios do persoal do centro, emitirá informe e dará traslado da solicitude xunto coa documentación á Dirección Territorial da Coruña da Consellería de Educación, Ciencia, Universidades e Formación Profesional, que poderá autorizar o traslado provisional da matrícula, se procede.
2. Durante o período efectivo do traslado provisional de matrícula, este alumnado realizará o seguimento da actividade lectiva da mesma maneira ca o resto do alumnado do IES San Clemente, relacionarase co seu profesorado polos procedementos nel establecidos e realizará as probas escritas de avaliación da mesma maneira e no mesmo lugar ca o resto do alumnado deste centro. Para a aplicación desta medida deberá terse en conta as condicións persoais deste alumnado, así como a súa autonomía persoal e idoneidade para poder cursar con aproveitamento as ensinanzas de bacharelato para persoas adultas mediante a modalidade de atención educativa a distancia telemática.
3. No momento en que este alumnado se reincorpore ao seu centro de procedencia por estar en condicións de recibir atención educativa no réxime ordinario, a dirección do centro deberá comunicalo á Dirección Territorial da Coruña.
Artigo 31.
Avaliación
1. O alumnado que non se presente a algunha ou a todas as probas das avaliacións parciais poderá presentarse directamente ás probas das avaliacións final ordinaria e final extraordinaria.
2. A superación das materias de segundo curso relacionadas no anexo III do Decreto 157/2022, do 15 de setembro, estará condicionada, por implicar continuidade, á superación das correspondentes materias de primeiro curso.
3. A terceira avaliación parcial poderá coincidir coa avaliación final do período ordinario.
4. As materias en que o alumnado obteña cualificación positiva consideraranse definitivamente superadas e non poderán volver a ser cursadas.
5. En segundo curso de Bacharelato, todo o alumnado, incluído o mencionado no punto 9 deste artigo e independentemente da opción que elixa entre as relacionadas no punto 8 deste artigo, realizará as probas finais da convocatoria ordinaria e da convocatoria extraordinaria con anterioridade ao día 12 de maio de 2026 e 10 de xuño de 2026, respectivamente.
6. O alumnado matriculado en materias de primeiro curso terá dereito a dúas avaliacións finais, unha ordinaria e outra extraordinaria. As sesións de avaliación final ordinaria e final extraordinaria realizaranse a partir do día 8 de xuño de 2026 e 19 de xuño de 2026, respectivamente.
7. O alumnado matriculado en materias de segundo curso terá dereito a dúas avaliacións finais, unha ordinaria e outra extraordinaria. As sesións de avaliación final ordinaria e final extraordinaria realizaranse a partir do día 12 de maio de 2026 e 10 de xuño de 2026, respectivamente.
8. O alumnado matriculado en materias de primeiro e segundo cursos que curse todas as materias requiridas para estar en condicións de titulación no curso 2025-2026 poderá optar entre:
a) Adiantar as avaliacións final ordinaria e final extraordinaria das materias de primeiro curso. Neste caso, as sesións de avaliación final ordinaria e final extraordinaria, tanto de primeiro como de segundo curso, realizaranse a partir dos días 12 de maio e 10 de xuño, respectivamente.
b) Realizar as avaliacións final ordinaria e final extraordinaria das materias de primeiro curso nas datas establecidas con carácter xeral no punto 6 deste artigo. Neste caso, as sesións de avaliación final ordinaria e final extraordinaria, tanto de primeiro como de segundo curso, realizaranse a partir dos días 8 de xuño de 2026 e 19 de xuño de 2026, respectivamente.
9. Con carácter xeral, para o alumnado matriculado en materias de primeiro e segundo cursos que non curse todas as materias requiridas para estar en condicións de titulación no curso 2025-2026, as sesións de avaliación final ordinaria e final extraordinaria, tanto de primeiro como de segundo curso, realizaranse a partir dos días 8 de xuño de 2026 e 19 de xuño de 2026, respectivamente.
10. O alumnado que opte por adiantar as avaliacións final ordinaria e final extraordinaria das materias de primeiro curso deberá comunicalo antes do 13 de abril de 2026 á dirección do centro correspondente, que procederá a crear grupos XADE diferenciados. Para garantir este dereito, a dirección do centro en colaboración coas persoas titoras, informará a todo o alumnado matriculado en materias de primeiro e segundo de bacharelato das súas opcións e do prazo estipulado para facer a escolla.
11. As probas de avaliación na modalidade a distancia telemática realizaranse presencialmente no IES San Clemente de Santiago de Compostela. Excepcionalmente, cando as circunstancias así o aconsellen, a Dirección Xeral de Formación Profesional poderá designar centros colaboradores nas catro provincias da Comunidade Autónoma.
12. Para levar a cabo a realización destas probas, as direccións dos centros EPA e o IES Monte Castelo de Burela poñerán á disposición do alumnado os locais axeitados. A vixilancia da realización das probas escritas será efectuada polo profesorado do IES San Clemente desprazado para este efecto ata os centros correspondentes.
Artigo 32.
Titulación
1. Ao finalizar o segundo curso de bacharelato, para estar en condicións de titulación, o alumnado deberá ter cursadas e superadas:
a) Todas as materias comúns de cada un dos cursos.
b) Todas as materias da modalidade ou vía pola que remata de cada un dos cursos.
c) Unha materia optativa de cada un dos cursos.
2. Porén, de conformidade co establecido na disposición adicional terceira do Decreto 157/2022, do 15 de setembro, o alumnado que supere todas as materias, agás unha, poderá obter o título de bacharel sempre que reúna as condicións seguintes:
a) Que o equipo docente considere que a alumna ou o alumno alcanzou as competencias clave e os obxectivos vinculados a ese título.
b) Que non se produciu un abandono da materia por parte da alumna ou do alumno, conforme os criterios establecidos por parte dos centros no marco do disposto pola consellería con competencias en materia de educación.
c) Que a alumna ou o alumno se presentou ás probas e realizou as actividades necesarias para a súa avaliación, incluídas as da convocatoria extraordinaria.
d) Que a media aritmética das cualificacións obtidas en todas as materias da etapa cursadas que, como mínimo, se requiran para a obtención do título pola modalidade pola que se remata sexa igual ou superior a cinco. Neste caso, para os efectos do cálculo da cualificación final da etapa, considerarase a nota numérica obtida na materia non superada.
Artigo 33.
Obtención dunha segunda modalidade de bacharelato
1. De conformidade co establecido na disposición adicional cuarta do Decreto 157/2022, do 15 de setembro, o alumnado que obtivese o título de bacharel conforme a estrutura establecida polo citado decreto poderá obter unha nova modalidade de bacharelato, para o que deberá cursar as seguintes materias:
a) A materia obrigatoria de primeiro curso da nova modalidade elixida.
b) Dúas materias de opción de primeiro curso da nova modalidade elixida.
c) A materia obrigatoria de segundo curso da nova modalidade elixida.
d) Dúas materias de opción de segundo curso da nova modalidade elixida.
2. O alumnado que solicite cursar as materias de primeiro e segundo cursos simultaneamente deberá ter en conta que non poderá ser avaliado das materias de continuidade de segundo curso en tanto non teña superadas as correspondentes de primeiro curso.
Artigo 34.
Titorías na modalidade a distancia
1. Todo o alumnado que curse bacharelato a distancia terá asignado, no seu centro respectivo, unha profesora ou profesor titora ou titor por cada unha das materias.
2. Terán carácter de horas lectivas todas aquelas dedicadas ás titorías presenciais, que deberán distribuírse no horario de cada docente de luns a venres, ambos incluídos.
3. A atención do alumnado do bacharelato de adultos a distancia semipresencial:
a) Realizarase fundamentalmente a través de titorías presenciais, que serán de dous tipos: titorías lectivas e titorías de orientación.
As titorías lectivas dedicaranse a abordar co alumnado os aspectos fundamentais da materia correspondente. Estas titorías serán de asistencia obrigatoria para o alumnado.
As titorías de orientación dedicaranse a solucionar as dúbidas e a realizar as orientacións necesarias para o mellor aproveitamento do estudo autónomo do alumnado.
b) A xefatura de estudos asignará, no horario do profesorado, un período lectivo semanal de titoría de orientación por cada materia que imparta. A cada grupo de primeiro e segundo de bacharelato que se estableza para estes efectos, ofertaráselle unha titoría de orientación con periodicidade quincenal en cada materia.
c) O horario das titorías lectivas poderá concentrarse en tres días para adaptarse mellor ás posibilidades de asistencia do alumnado adulto. Cando a dirección do centro considere necesaria esta concentración, solicitará autorización á dirección territorial da Consellería de Educación, Ciencia, Universidades e Formación Profesional, que poderá autorizala, logo do informe do servizo territorial de Inspección Educativa.
4. A atención do alumnado do bacharelato de adultos a distancia telemática:
a) Realizarase a través da aula virtual do IES San Clemente utilizando os recursos dixitais dispoñibles.
b) Ao inicio de curso publicaranse e comunicaranse ao alumnado o calendario de avaliacións, os servizos aos que ten acceso a través da Aula Virtual, o horario de atención telefónica, se o houber, e calquera outra información que poida ser relevante.
c) Con carácter xeral, as consultas realizadas á titora ou ao titor deberán ser resoltas e remitidas ao alumnado nun prazo máximo de vinte e catro horas despois da súa recepción. No caso de se recibiren en véspera de día non lectivo, deberán ser remitidas no inmediato día hábil seguinte.
Artigo 35.
Recursos didácticos no bacharelato a distancia
1. O alumnado recibirá ao comezo do curso unha guía de cada materia que oriente o seu traballo autónomo. Esta guía incluirá indicacións sobre a distribución temporal dos contidos, os criterios de avaliación, as orientacións metodolóxicas, as datas das probas de avaliación e calquera outra información que se considere de interese para a súa aprendizaxe. A elaboración e actualización destas guías será responsabilidade dos departamentos didácticos correspondentes. O equipo directivo tomará as medidas oportunas para que o alumnado reciba ou teña acceso a esta guía.
2. O contido das guías electrónicas utilizadas no bacharelato a distancia con titorías telemáticas non poderá alterarse sen a autorización da dirección do centro.
3. Cando a dispoñibilidade de medios persoais e materiais o permitan, o alumnado do bacharelato a distancia semipresencial terá acceso aos recursos educativos do bacharelato a distancia con titorías telemáticas baixo a supervisión da súa titora ou titor. A dirección do centro adoptará as medidas oportunas para que o alumnado de bacharelato semipresencial teña acceso aos instrumentos e mecanismos de información e interacción proporcionados polas tecnoloxías da información e comunicación, que completarán así a atención que o alumnado recibe a través das titorías presenciais. A dirección do IES San Clemente colaborará, na medida dos recursos dispoñibles, para a consecución deste obxectivo a través da súa aula virtual.
Artigo 36.
Profesorado da modalidade a distancia
1. O profesorado do IES San Clemente, por instancia da dirección do centro, realizará as tarefas que aseguren e intensifiquen a comunicación e a interacción co seu alumnado, especialmente a de gravación de clases e videotitorías, tendo en conta a importancia actual da canle de comunicación visual en todos os ámbitos e, en concreto, no da educación a distancia.
2. O profesorado participará naquelas accións formativas promovidas pola dirección do centro e relacionadas cos aspectos específicos da metodoloxía e dos recursos propios desta modalidade de ensinanza.
3. O profesorado, por instancia da dirección do centro e cando as circunstancias así o aconsellen, desprazarase ata os centros EPA das institucións penitenciarias ou outras institucións onde exista alumnado matriculado no bacharelato a distancia para supervisar a realización dos exames.
4. A dirección do centro, por proposta da xefatura de estudos, nomeará un coordinador ou coordinadora de actividades de bacharelato a distancia, que terá unha dedicación dunha a seis horas semanais no horario lectivo. A persoa coordinadora do bacharelato a distancia colaborará coa xefatura de estudos en todos os asuntos relacionados con estas ensinanzas, preferentemente nas tarefas de realización e coordinación das probas escritas nos centros EPA, na coordinación do foro específico da aula virtual do centro e na coordinación de actividades nos centros penitenciarios.
Artigo 37.
Atención do alumnado interno en centros penitenciarios
1. O alumnado interno dos centros EPA de Bonxe, Monterroso e O Pereiro de Aguiar que desexe seguir as ensinanzas de bacharelato realizará a súa matrícula no IES San Clemente, na modalidade de bacharelato a distancia.
2. No mes de setembro, o equipo directivo do IES San Clemente manterá unha reunión co profesorado dos centros EPA mencionados co fin de planificar a oferta educativa, coñecer o número de posibles alumnos e entregar a documentación de matrícula.
3. Posteriormente, profesorado do IES San Clemente desprazarase aos centros EPA para informar o alumnado sobre o sistema de ensinanza a distancia, así como da organización do plan de traballo.
4. Ao finalizar cada trimestre, o profesorado responsable desta tarefa avaliará o plan de traballo e os rendementos do alumnado para introducir as correccións que sexan convenientes e os plans de recuperación.
5. O profesorado de educación secundaria que estea destinado neses centros EPA prestará atención presencial a este alumnado, dentro das posibilidades do seu horario.
6. A xefatura de estudos e o profesorado do IES San Clemente manterán contactos periódicos co profesorado dos mencionados centros EPA situados nos centros penitenciarios, co fin de facilitar a mellor atención a este alumnado.
Artigo 38.
Reclamacións
O procedemento de revisión e reclamación axustarase ao disposto na Orde do 26 de maio de 2023 pola que se desenvolve o Decreto 157/2022, do 15 de setembro, polo que se establecen a ordenación e o currículo do bacharelato na Comunidade Autónoma de Galicia e se regula a avaliación nesa etapa educativa.
Artigo 39.
Admisión e matrícula
Para outras ensinanzas de adultos de carácter non regrado, os centros autorizados a impartilas establecerán, na primeira semana de setembro de cada curso escolar, o calendario de actividades que se van impartir así como o prazo de inscrición. Este prazo iniciarase, como mínimo, dez días antes do inicio das actividades.
Artigo 40.
Castelán e galego para inmigrantes
Os grupos que se establezan para impartir as ensinanzas non regradas de castelán e galego para inmigrantes terán, con carácter xeral, un máximo de 25 alumnas/os.
Artigo 41.
Aula Mentor
1. O programa de Aula Mentor é un sistema de formación aberto, libre e a distancia a través da internet que se organiza nos centros EPA e IES autorizados mediante un convenio de colaboración entre a Consellería de Educación, Ciencia, Universidades e Formación Profesional, e o Centro Nacional de Información e Comunicación do Ministerio de Educación, Formación Profesional e Deportes.
2. A matrícula estará aberta durante todo o curso escolar e conxelarase no mes de agosto.
3. A atención do alumnado realízase a través do profesorado-titor telemático e un administrador/a presencial, que orientará e axudará o alumnado na elección do curso e na utilización do soporte técnico para contactar co profesor-titor.
4. No momento da inscrición, o alumnado aboará o custo do curso por un período de 60 días naturais. O custo do curso será fixado anualmente polo Ministerio de Educación, Formación Profesional e Deportes en concepto de matrícula e acción titorial. O ritmo de aprendizaxe do alumnado e as características do curso condicionarán a duración deste. No caso de ser necesario ampliar a inscrición inicial, o dito custo renovarase para cada novo período de 30 días naturais.
5. Cando finalice o curso e supere a proba final presencial realizada na aula, o alumnado obterá a certificación da actividade realizada.
6. Para mellorar a cualificación profesional das persoas que realicen e superen un curso de Aula Mentor e favorecer a súa inserción laboral, este alumnado poderá realizar con carácter voluntario prácticas laborais en empresas baixo as especificacións seguintes:
a) As prácticas laborais en centros de traballo realizaranse despois de que o alumnado obteña a avaliación positiva no curso correspondente de Aula Mentor.
b) Estas prácticas terán unha duración máxima de cen horas. A xornada de prácticas será como máximo de cinco horas diarias e deberá axustarse ao horario do centro de traballo onde se realicen.
c) A empresa á que pertenza o centro de traballo onde se realicen as prácticas designará unha persoa responsable do seguimento e control desas prácticas laborais. Igualmente, o director ou directora do centro educativo nomeará responsable desas prácticas por parte do centro ao administrador ou administradora da Aula Mentor ou a outro profesorado do centro con horario dispoñible.
d) Os centros educativos que imparten cursos de Aula Mentor e desexen acollerse a este plan de prácticas laborais subscribirán acordos de colaboración co centro de traballo pertencente a empresas ou agrupacións de empresas para a realización destas prácticas.
e) O centro educativo comunicará á Dirección Xeral de Formación Profesional, Servizo de Ensinanzas de Réxime Especial e Aprendizaxe Permanente o acordo ou acordos que ten intención de subscribir e o alumnado ao que afecta. A Dirección Xeral de Formación Profesional autorizará, se é o caso, a sinatura do acordo ou acordos mencionados.
f) Os acordos de colaboración para a realización das prácticas en centro de traballo deberanse formalizar por escrito e estarán asinados pola dirección do centro educativo e pola persoa que teña a representación legal do centro de traballo, da empresa ou institución colaboradora. Asinarase un acordo por cada tipo de ensino e por cada centro de traballo, onde se identificará o alumnado que será acollido pola entidade colaboradora asinante.
g) A relación entre o alumnado e o centro de traballo derivada do acordo de colaboración non terá natureza xurídica para os efectos laborais. Xa que logo, o alumnado non poderá percibir retribución económica ningunha pola súa actividade formativa nin polos resultados que puidesen derivarse dela.
h) A empresa ou entidade colaboradora non poderá ocupar ningún posto de traballo, nin sequera con carácter de substitución ou interinidade, co alumnado que realice prácticas na empresa.
i) O centro de traballo expedirá ao alumnado que complete as prácticas de empresa unha certificación que acredite o número de horas de prácticas realizadas.
j) Dez días antes do inicio das prácticas en centro de traballo, o centro educativo enviará unha copia do acordo específico de colaboración coas empresas ao servizo de Inspección Educativa da respectiva dirección territorial da Consellería de Educación, Ciencia, Universidades e Formación Profesional, para que desde alí se traslade á Inspección de Traballo.
k) Para calquera dúbida sobre a natureza xurídica e aplicación práctica dos acordos asinados e das prácticas en centro de traballo do alumnado de Aulas Mentor, haberá que aterse ao disposto na lexislación que regula, na Comunidade Autónoma de Galicia, a formación en centros de traballo na formación profesional.
7. As funcións do administrador ou administradora son as seguintes:
a) Xestión administrativa da Aula Mentor, así como a realización das tarefas relacionadas co seu mantemento informático e supervisión e control nas probas de avaliación do alumnado.
b) Informar periodicamente de todos os aspectos relacionados co funcionamento da aula ao equipo directivo.
c) Cubrir as actas de avaliación das diferentes convocatorias e entregalas para a súa custodia á secretaría do centro.
d) Manter un rexistro de asistencia e uso da aula, así como das altas e baixas desta, que se entregará á xefatura de estudos mensualmente, xunto cun informe de incidencias, se as houbese, en cada grupo de alumnado.
e) Realizar a memoria final de actividades da aula, que se incluirá na memoria anual do centro.
f) Supervisar as prácticas que o alumnado faga no centro de traballo.
8. Con carácter xeral, o profesorado que administre unha Aula Mentor terá unha dedicación horaria de tres horas por cada grupo de 10 alumnos activos, sempre que a dispoñibilidade de recursos humanos do centro o permita.
9. A xestión económica do Programa Aula Mentor realizarase seguindo as seguintes indicacións:
9.1. A Dirección Xeral de Formación Profesional comunicará periodicamente aos centros os datos necesarios para realizar o pagamento dos titores telemáticos, así como a retención aplicable en concepto de IRPF, de acordo coa información recibida do Ministerio de Educación, Formación Profesional e Deportes.
9.2. Os ingresos realizados polo alumnado, en concepto de matrícula, faranse na conta do centro e a súa xestión e administración corresponde aos administradores da Aula Mentor para o pago de titores e administración da aula.
9.3. A persoa administradora da aula e a secretaría do centro seguirán o seguinte procedemento para o pagamento de titores:
a) Ingreso mediante transferencia bancaria a cada titor da cantidade correspondente aos seus honorarios.
b) Envío ao profesorado titor do xustificante bancario do ingreso, así como do documento de percepción de honorarios; do dito documento e do xustificante de pagamento por transferencia conservarase copia na secretaría do centro.
c) Comunicación ao Servizo de Ensinanzas de Réxime Especial e Aprendizaxe Permanente da data na que se realizou o pagamento dos honorarios e as retencións correspondentes á Administración Tributaria.
Artigo 42.
Aspectos específicos dos centros EPA en institucións penitenciarias
1. O profesorado que desenvolva a súa función docente nos centros penitenciarios está suxeito á normativa xeral de control e seguridade destas institucións, tendo que respectar e cumprir o establecido con carácter xeral na normativa penitenciaria, así como as normas do seu réxime interior.
2. A actividade educativa desenvolverase de maneira que se acomode, en materia de horarios, á organización xeral de cada centro penitenciario.
3. Ao inicio do curso, os centros establecerán o seu horario, que será aprobado pola dirección territorial correspondente.
4. O horario dos funcionarios docentes con destino nos establecementos penitenciarios está sometido á lexislación que rexe para o corpo ao que pertencen e deberá satisfacer a demanda educativa efectiva da poboación penitenciaria, de acordo co principio de flexibilidade e acomodación horaria á realidade da institución na que se encontra a sede do centro EPA.
5. Durante o mes de setembro de 2025, e segundo o sinalado no artigo 11 do Real decreto 1203/1999, en cada establecemento penitenciario constituirase un órgano permanente de coordinación e seguimento que se reunirá como mínimo tres veces ao ano.
6. A dirección do centro educativo no establecemento penitenciario exercerá as funcións propias do seu cargo establecidas na normativa aplicable de carácter xeral e ademais exercerá as seguintes:
a) Informar os representantes do órgano de coordinación docente do establecemento penitenciario de todo canto atinxa á organización e funcionamento da actividade do centro de educación de persoas adultas.
b) Coordinar a función docente que atinxe ás ensinanzas de persoas adultas no establecemento penitenciario conforme os criterios establecidos no proxecto educativo e de acordo coas normas de réxime interno do establecemento penitenciario.
c) Dar a coñecer á xunta de tratamento do establecemento penitenciario a evolución do alumnado a través dos informes que o profesorado lle proporcione cos resultados das avaliacións e calquera outro sobre o rendemento pedagóxico.
d) Facilitar á dirección do establecemento penitenciario a listaxe de persoal interno que diariamente deban incorporarse á actividade educativa indicando os niveis educativos que lle correspondan.
e) Elaborar informes, por petición da Administración competente, sobre o funcionamento do centro e sobre aqueloutros aspectos relacionados coa actividade docente neste.
f) Atender as consideracións da comisión mixta creada por convenio entre a Comunidade Autónoma de Galicia e o Ministerio do Interior.
Santiago de Compostela, 20 de xuño de 2025
1. Ensinanzas iniciais da educación básica para persoas adultas. Distribución horaria semanal dos períodos lectivos para os ámbitos de coñecemento.
2. Educación secundaria para persoas adultas. Distribución horaria semanal dos períodos lectivos para os tres ámbitos de coñecemento.
a) Modalidade presencial.
* No caso de ser impartido por dous docentes o submódulo de lingua estranxeira terá asignada unha carga horaria de 2 horas semanais en cada un dos módulos.
b) Modalidade semipresencial.
* A cualificación do módulo IV dos ámbitos validados será de 5.
* A cualificación do módulo IV dos ámbitos validados expresaranse nos termos de suficiente (SU), ben (BE), notable (NT) ou sobresaliente (SB), acompañada da cualificación numérica sen decimais resultante da media aritmética das materias obxecto de validación, arredondada ao número natural máis próximo e, en caso de equidistancia, ao superior.
* A cualificación do módulo IV dos ámbitos validados expresaranse nos termos de suficiente (SU), ben (BE), notable (NT) ou sobresaliente (SB), acompañada da cualificación numérica sen decimais resultante da media aritmética das materias obxecto de validación, arredondada ao número natural máis próximo e, en caso de equidistancia, ao superior.
* A cualificación do módulo IV dos ámbitos validados expresaranse nos termos de suficiente (SU), ben (BE), notable (NT) ou sobresaliente (SB), acompañada da cualificación numérica sen decimais resultante da media aritmética das materias obxecto de validación, arredondada ao número natural máis próximo e, en caso de equidistancia, ao superior.
* A cualificación do módulo IV dos ámbitos validados será a obtida nos módulos voluntarios obxecto de validación.
* A cualificación do módulo IV dos ámbitos validados será a obtida nos ámbitos obxecto de validación.
* A cualificación do módulo IV dos ámbitos validados será a obtida nos ámbitos obxecto de validación.
* A cualificación do módulo IV dos ámbitos validados será a obtida nos ámbitos obxecto de validación.
* A cualificación do módulo IV dos ámbitos validados será a obtida nos ámbitos obxecto de validación.
* A cualificación do módulo IV dos ámbitos validados será a obtida nos ámbitos obxecto de validación.
* A cualificación do módulo IV dos ámbitos validados expresaranse nos termos de suficiente (SU), ben (BE), notable (NT) ou sobresaliente (SB), acompañada da cualificación numérica sen decimais resultante da media aritmética das materias obxecto de validación, arredondada ao número natural máis próximo e, en caso de equidistancia, ao superior.
* A cualificación do módulo IV dos ámbitos validados será a obtida nos ámbitos obxecto de validación.
* A cualificación do módulo IV dos ámbitos validados será a obtida nas probas para a obtención do título de graduado en educación secundaria obrigatoria.
a) Tipos de materias que se impartirán nos centros EPA e IES autorizados.
* As cualificacións obtidas na avaliación destas materias computarán na nota media para os efectos de acceso a outros estudos, para a obtención da mención de matrícula de honra e nas convocatorias para a obtención de bolsas e axudas ao estudo en que deban entrar en concorrencia os expedientes académicos.
¹ O alumnado poderá elixir cursar ou non a materia Relixión, pero non se ofrece a posibilidade de alternativa a esta materia.
b) Materias que debe cursar o alumnado que opte por matricularse dun curso completo.
a) 1º bacharelato.
b) 2º bacharelato.
a) Correspondencia entre determinadas materias da Lei orgánica 1/1990, do 3 de outubro, de ordenación xeral do sistema educativo, e as establecidas na Lei orgánica 2/2006, do 3 de maio, de educación.
b) Correspondencia entre determinadas materias da Lei orgánica 2/2006, do 3 de maio, de educación, e as establecidas na Lei orgánica 8/2013, de 9 de decembro, para a mellora da calidade educativa.
c) Correspondencia entre determinadas materias da Lei orgánica 8/2013, do 9 de decembro, para a mellora da calidade educativa, e as establecidas na Lei orgánica 3/2020, de 29 de decembro, pola que se modifica a Lei orgánica 2/2006, do 3 de maio, de educación.